О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о изменама и допунама Закона о транспорту опасне робе садржан је у члану 97. став 1. тачка 13. Устава Републике Србије којим је, поред осталог, прописано да Република Србија уређује и обезбеђује систем обављања појединих привредних делатности.

II. РАЗЛОЗИ ЗА ДОНОШЕЊЕ ЗАКОНА

Област транспорта опасне робе у друмском, железничком и водном саобраћају уређена је Законом о транспорту опасне робе („Службени гласник РС”, бр. 104/16,83/18, 95/18 – др. закон и 10/19 - др. закон), бројним подзаконским актима, као и потврђеним међународним споразумима (ADR, RID и ADN).

Закон о транспорту опасне робе је материјални закон који уређује транспорт опасне робе у друмском, железничком и водном саобраћају којим су постављени основи за хармонизацију националног законодавства са међународним споразумима у области транспорта опасне робе (ADR, RID и ADN).

Основни разлог за доношење Предлога закона јесте даље усклађивање са међународним прописима и стандардима у области транспорта опасне робе (ADR, RID и ADN), решавање новонасталих ситуација које су се појавиле након последње измене закона 2018. године. Имајући у виду да се ради о области која на међународном пољу трпи брзе и учестале промене, неопходно је испратити исте и омогућити ефикасно прилагођавање националног законодавства наведеним променама. Такође, овим изменама и допунама Закона извршиће се усклађивање са појединим националним прописима, као што су прописи којима се уређује безбедност саобраћаја на путевима, технички захтеви за производе и оцењивање усаглашености и прописи којима се уређује инспекцијски надзор.

Циљеви који се постижу доношењем овог закона првенствено су усмерени на унапређење безбедности приликом обављања транспорта опасне робе, успостављање вишег степена ефикасности у раду свих субјеката у овој области, поновно увођење овлашћених тела за оцењивање усаглашености амбалаже, покретне опреме под притиском и цистерни, отклањање нејасноћа у примени закона, отклањање недостатака и правних празнина у важећем закону, детаљније и јасније уређење појединих питања и института.

Проблеми који ће се решити доношењем овог закона не би се могли решити доношењем подзаконских аката, односно предузимањем других мера у обављању послова државне управе, већ искључиво доношењем Предлога закона, с обзиром да је реч о питањима и односима који су предмет уређивања законом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Чланом 1. Предлога закона, у предмет уређења уводи се овлашћивање тела за оцењивање усаглашености амбалаже, покретне опрему под притиском, односно цистерне.

Чланом 2. Предлога закона врши се измена члана 2а Закона тако да се уводи овлашћивање тела за оцењивање усаглашености као поступак који се спроводи према закону којим се уређује општи управни поступак. Брише се поступак признавања ADR сертификата о одобрењу за возило издатог у другој држави јер домаћа тела која врше оцењивање усаглашености возила приликом увоза возила врше контролисање и испитивање па након тога издају нови ADR сертификат о одобрењу за возило.

Чланом 3. Предлога закона у члану 3. став 1. тачка 6) се исправније дефинише именовање тела за оцењивање усаглашености и поред оцењивања усаглашености додаје се да тело врши контролисање и испитивање. Брише се тачка 11) јер је прошлом изменом закона брисана могућност превоза „мале количине опасне робе” без примене појединих одредаба закона и мултилатералних споразума (ADR/RID/ADN). У тачки 13. исправља се граматичка грешка тако што се реч: „најоптималнију” замењује речју: „оптималну”. Додаје се нова тачка 27а) која дефинише Субјекат задужен за одржавање (ECM) јер је изменама и допунама мултилатералног споразума RID 2021 уведено да је субјекат задужен за одржавање учесник у транспорту опасне робе. У тачки 32) заменом речи „и” речју „односно” јасније се дефинише да стручно лице не мора бити овлашћено за све поступке испитивања преносивих цистерни, контејнер-цистерни, трајно причвршћених цистерни, батеријских возила, демонтажних цистерни, заменљивих цистерни, кола цистерни и MEGC већ само једне или више врста опреме.

Чланом 4. Предлога закона у члану 7. на крају става 1. додаје се пропуштено помињање одредаба закона којим се уређује област експлозивних материја. У ставу 5. Закона брише се да се дозвола за транспорт опасног отпада издаје на основу потврде о испуњености услова које издаје министарство јер од почетка примене закона таква потврда није тражена већ су дозволе издаване на основу лиценце којом се потврђује испуњених општих услова за обављање друмског превоза терета, копије ADR сертификата за возача возила за транспорт опасне робе и ако је применљиво ADR сертификата за возило. Из истог разлога брисан и став 6. истог члана. У ставу 7. бришу се речи: „је акт који се” које не утичу на смисао одредбе. На иницијативу Сектора за ванредне ситуације МУП-а Србије који издају дозволе за транспорт експлозивних материја, додаје се нови став 8. који прописује рок важења дозволе за једнократни транспорт. Досадашњи став 8. који постаје став 9. преформулисан је на иницијативу Сектора за ванредне ситуације МУП-а Србије, али му се значење не мења. Такође брише се досадашњи став 10. који је додавањем новог члана 8. постао став 11, на основу сугестије МУП-а да се на решења која издају подручне организационе јединице изјављује жалба и да је довољно да се за поуку о правном леку примењује Закон о општем управном поступку.

Чланом 5. Предлога закона у члану 8. став 5. се мења тако да регулише која документа није потребно доставити приликом подношења захтева за различите врсте дозвола за превоз експлозивних материја. Став 6. се мења тако да се обавеза обавештавања надлежних органа који су издали дозволу односи на све врсте дозвола а не само на дозволе за вишекратни транспорт. У ставу 10. мења се упућивање на став који се односи на обавезу достављања обавештења. Предвиђено је брисање става 11) којим је било предвиђено прописивање посебних мера безбедности у транспорту опасне робе са повећаним безбедносним ризицима. Радна група је прихватила објашњење МУП-а да је нејасно који су то повећани безбедносни ризици у транспорту опасне робе а у случају да је потребно да се пропис ипак донесе да то буде у надлежности министра надлежног за послове транспрта опасне робе.

Чланом 6. Предлога закона предвиђенo је исправљање грешке у члану 11. став 1. тачка 2) јер се исправом о усаглашености не потврђује да се у опреми превози одговарајућа опасна роба већ да је опрема одобрена за производњу, израђена или контролисана према важећим стандардима и прописима. У тачки 4) је додато „ако је применљиво” јер постоји амбалажа за коју није потребно спровођење поступка контролисања. У ст. 2. и 3. прописује се да се само за покретну опрему под притиском спроводи поступак признавања иностране исправе јер је за амбалажу довољно да поседује одговарајући амбалажни код а цистерне се проверавају приликом увоза у именованим телима за оцењивање усаглашености цистерни. Такође оставља се могућност да министарство врши признавање иностраних исправа о усаглашености. У ставу 4. врши се усаглашавање текста са новим законом којим се регулишу технички захтеви за производе и оцењивање усаглашености. Изменом става 6. предвиђено је да министарство у специфичним случајевима може наложити именованом телу да спроведе поступак признавања иностране исправе о усаглашености. Пример таквог случаја је када је важење исностране исправе истекло и не може се применити прописи којима је прописан начин признавања иностране исправе. У ставовима 5-8. мења се упућивање на ставове истог члана којима је дефинисан начин признавања иностране исправе.

Чланом 7. Предлога закона предвиђена је измена члана 12. Закона у називу и ставу 2. додавањем речи: „контролисање и испитивањеˮ у називу а у ставу 2. изменом текста се министарству поверава издавање одобрења типа амбалаже, покретне опреме под притиском или цистерне.

Чланом 8. Предлога закона предвиђена је измена члана 13. став 3. тако што се прецизније дефинишу послови именованог тела јер поред оцењивања усаглашености именована тела спроводе поступке контролисања и испитивања. У ставу 5. додаје се обавеза пријављивања овлашћених тела министарству надлежном за вођење регистра тела за оцењивање усаглашености. У ставу 6. врши се исправка термина и усаглашава са текстовима мултилатералних споразума ADR/RID/ADN. У новом ставу 9. предвиђено плаћање републичке административне таксе за решење о овлашћивању стручног лица које испитује преносиву цистерну, контејнер-цистерну, трајно причвршћену цистерну, батеријско возило, демонтажну цистерну, заменљиву цистерну, кола цистерну или MEGC.

Чланом 9. Предлога закона предвиђена је измена члана 14. Закона тако што се дефинише да министарство издаје сертификат о одобрењу типа на основу спроведеног поступка контролисања и испитивања које врши овлашћено тело за оцењивање усаглашености амбалаже, покретне опреме под притиском или цистерне. У ставу 8. се мења документ који именовано тело доставља министарству јер министарство врши издавање сертификата о одобрењу типа а именован тело врши прво контролисање. У ставу 11. се текст прилагођава увођењу овлашћених тела за оцењивање усаглашености и коригује текст тако што се реч контролисање ставља испред речи испитивање као што је то у мултилатералним споразумима ADR/RID/ADN. Новим ставом 15. прописује се доношење уредбе која би регулисала начин пуњења гаса у боце, услови за пунионице, начин обуке запослених и одговорност пунионица и корисника и власника боца. Додаје се нови став 16. који прописује доношење правилника за издавање и одузумање овлашћења за оцењивање усаглашености. У новом ставу 17. предвиђено је да министарство води регистар пунионица покретне опреме под притиском, цистерни и MEGC чиме ће се повећати безбедност свих учесника у транспорту опасне робе.

Чланом 10. Предлога закона предвиђена је измена члана 15. у ст. 1. и 2. тако да се поред оцењивања усаглашености које врше именована тела додаје контролисање и испитивање како је регулисано мултилатералним споразумима ADR/RID/ADN. Додавањем новог става 5. предвиђено је да се одредбе које се односе на именована тела примењују и на овлашћена тела за оцењивање усаглашености. У новом ставу 6. на предлог именованих тела за оцењивање усаглашености цистерни уводи се обавеза обавештавања министарства о спроведеним поступцима испитивања и контролисања цистерни.

Чланом 11. Предлога закона предвиђена је измена члана 17. став 1. тако да се бришу тач. 1) и 5) који се односе на послове које иначе Управа за утврђивање способности бродова не ради. У ставу 2. се брише реч: „безбедност” и реч: „железнице” се замењује речима: „железничког система” чиме се ова одредба усаглашава са терминологијом прописа којим се уређује железнички саобраћај. Брише се став 4. којим је било дефинисано лоцирање и праћење возила за транспорт опасне робе. Комисија је на основу предлога удружења која окупљају превознике у друмском превозу опасне робе усвојила предлог да се ова одредба брише. Брисањем ове одредбе избегавају се велики трошкови увођења и одржавања система без значјних ефеката примене јер већина превозника има већ уграђене системе за праћење возила и до тих података је релативно лако доћи уколико је то потребно. У ставу 5. брише се део који се доноси на лоцирање и праћење возила.

Чланом 12. Предлога закона у члану 18. став 2. тачка 3) предвиђено је прецизније дефинисање опреме у коју се пакује или пуни опасна роба како би се у инспекцијским надзору избегле дилеме и јасније формулисале судске пријаве против учесника у транспорту опасне робе. У тачки 5) става 2. термини „обележени и олистани” замењују се речима: „означени великим листицама опасности и обележени обележјима у складу са поглављем 5.3 ADR/RID/ADN” како би се терминологија усагласила са мултилатералним споразумима ADR/RID/AND.

Чланом 13. Предлога закона у предвиђена је измена члана 21. став 2. тако да се након тачке 13) додаје нова тачка 13а) којом се пунилац обавезује да министарству које води регистар пунионица покретне опреме под притиском доставља податке наведене у новом ставу 17. члана 14. У ставу 3. тачка 3) се поред обавеза обележавања и означавања контејнер цистерни, преносивих цистерни и MEGC дефинише ова обавеза и за батеријска возила. У подтачки (3) тачке 3) става 3. додаје се обележавање према 5.3.3 ADR чиме се врши усаглашавање се обавезама предвиђеним наведеном мултилатералним споразумом. У ставу 4. тачка 2) подтачка (4) додаје се обавеза обележавања према 5.3.5 RID чиме се врши усаглашавање са обавезом предвиђеном наведеним мултилатералним споразумом. Додавањем новог става 6. дефинише се да је пунилац покретне опреме под притиском, цистерни и MEGC у обавези да министарству доставља податке дефинисане у новом ставу 16. члана 14. Закона.

Чланом 14. Предлога закона предвиђена је измена члана 22. Закона у ставу 3. после тачке 5) додаје се нова тачка 5а) којом се утовариоцу у друмском саобраћају додаје обавеза поштовања одредаба о утовару из пододељака 7.5.1.1, 7.5.1.2, 7.5.1.3 и 7.5.2 ADR како би у наставку била дефинисана казнена одредба.

Чланом 15. Предлога закона предвиђена је измена одредбе из члана 23. став 3. тачка 9) Закона тако што се додаје да је превозник у обавези да обезбеди да се на противпожарним апаратима налазе ознаке усаглашености и обележја која указују до када се апарат може користити за предвиђену намену. У ставу 3. тачка 10) терминологија „обележавање” и „означавање” се усаглашава са терминологијом мултилатералног споразума ADR и додаје се обавеза обележавања према 5.3.3 и 5.3.6 ADR. У ставу 3. тачка 13) додавањем подтачки: „(1) опремом обавезном за возило према 8.1.5.2. став 1 ADR; (2) опремом за личну заштиту за сваког члана посаде возила према 8.1.5.2. став 2 ADR; (3) додатном опремом која се захтева за одређене класе према 8.1.5.3 ADR”, поједностављује се инспекцијски надзор јер се јасније може образложити пријава против превозника у друмском саобраћају. У ставу 4. после тачке 9) додаје се нова тачка 9а) којом се превознику у железничком саобраћају даје обавеза да информације које се учине доступним субјекту задуженом за одржавање (ECM), било директно или преко корисника кола цистерне, како је то дефинисано у члану 15 § 3 Прилога G у COTIF (ATMF) и у Aнексу A ATMF-а, покривају такође цистерну и њену опрему чиме се повећава безбедност железничког саобраћаја.

Чланом 16. Предлога закона предвиђена је измена члана 27. став 1. тачка 6) Закона тако што се додаје обавеза стављања или уклањања великих листица опасности како је то предвиђено одељком 5.3.1.1.6 ADR. У тачки 7) става 1. додаје се обавеза постављања или прекривања обележја из одељака 3.4.13 и 3.4.14 ADR и брише обавеза постављања или прекривања обележја из одељка 5.3.6 како је то предвиђено мултилатералним споразумом ADR. У тачки 10) подтачка (4) јасније се дефинише да је возач дужан да инпектору покаже делове опреме обавезне за возило према 8.1.5.2. став 1. ADR. После подтачке (4) тачке 10) додају се нове подтачке 4а и 4б којима се прецизира да је возач дужан да инспектору на захтев покаже делове опреме за личну заштиту за сваког члана посаде према 8.1.5.2. став 2. ADR и делове додатне опреме која се захтева за одређене класе према 8.1.5.3 ADR.

Чланом 17. предвиђена је промена назива члана 28. тако да гласи:

„Обавезе које се односе на више учесника у транспорту опасне робе”

Предлога закона предвиђена је измена одредбе из члана 28. става 1. овог члана Закона где се поред пуниоца који приликом пуњења мора да поступа у складу са одељцима 7.5.1, 7.5.5, 7.5.7, 7.5.8 и 7.5.11 ADR, као и пододељцима 7.5.1.1, 7.5.1.2, 7.5.1.3, 7.5.1.4 и 7.5.1.5 ADR иста обевеза даје утовариоцу и истовариоцу приликом утовара и истовара опасне робе. У ставовима 2-4. после пуниоца додаје се утоварилац како би приликом инспекцијског надзора јасније дефинисали учесника у транспорту опасне робе. У ставу 2. тачка 2) исправља се обавеза поступања у складу са одредбама за транспорт комда према поглављу 7.2 уместо 7.6 ADR. После става 5. додаје се став 6. којим је прописано да у контексту одељка 1.4.1 RID субјекат задужен за одржавање железничких кола (ЕСМ) обезбеђује да су испуњени захтеви прописани 1.4.3.8 RID. Додаје се на крају став 7. који за потребе инспекцијског надзора страног возача сматра представником страног правног лица учесника у транспорту опасне робе.

Чланом 18. Предлога закона предвиђено је да се у члану 29. после става 2. додаје се став 3. којим се прописује да је управљач железничке инфраструктуре дужан да обавести државни орган који врши надзор и контролу примене прописа у области транспорта опасне робе, о ванредном догађају у транспорту опасне робе у граничним станицама на територији Републике Србије, у којима је планирана примопредаја пошиљака опасне робе између превозника са територије суседне државе и превозника са територије Републике Србије, у случају када ни један од превозника не приступа отклањању узрока ванредног догађаја.

Чланом 19. Предлога закона у члану 36. став 1. мења се термин „ангажује” у „именује”. У ставу 2. мења се термин: „личне податке” у „контакт податке” како би отклонили сумњу да ће министарство тражити податке супротно прописима којима се штите подаци о личности. Уводи се именовање саветника из реда запослених и запослење по основу уговора о ангажовању. У ставу 3. термин „ангажује” замењује се термином „именује”, иза речи: „из реда запослених” брише се термин: „у његовом привредном друштву” јер је потребно да одредба важи за запослене код послодавца у било ком облику организовања и додаје се обавеза достављања сагласности министарству. У ставу 4. додаје се обавеза учеснику у транспорту опасне робе да обавести министарство о промени саветника или престанку ангажовања како би се смањила могућност да без могуће санкције откаже услуге саветника којег је у обавези да има запосленог или ангажованог. Додаје се нови став 7. којим је дефинисан регистар саветника заопслених или ангажованих код учесника у транспорту опасне робе који се води у електрноској форми.

Чланом 20. Предлога закона у члану 37. став 2. Закона термин „ангажован” замењује се речју: „именован” у смислу именовања саветника. У ставу 5. јасније се дефинише забрана лицу запосленом у министарству на пословима транспорта опасне робе да буде ангажовано у било ком својству односно да обавља било какав посао у вези са транспортом опасне робе код предузетника, у привредном друштву, правном лицу или организацији који обавља послове транспорта опасне робе или у вези са транспортом опасне робе. Новим ставом 8. предвиђено је да Министар прописује образац и рок важења потврде из става 4. овог члана. После става 8. додају се нови ст. 9. и 10. којима је дефинисано да саветник може једнострано отказати именовање код учесника у транспорту опасне робе са отказним роком од месец дана уз обавезу да за период ангажовања изради годишњи извештај.

Чланом 21. Предлога закона у члану 38. после става 2. Закона додаје се нови став 3. којим је дефинисано да је привредно друштво, односно друго правно лице дужно да за наставни кадар достави доказ о запослењу. У ставу 7. који постаје став 8. упућивање став 6. истог члана мења се у став 7.

Чланом 22. Предлога закона у члану 42. Закона бришу се ст. 8. и 9. јер не постоји поступак признавања ADR сертификата о одобрењу за возило издатог у другој држави јер домаћа тела која врше оцењивање усаглашености возила приликом увоза возила врше контролисање и испитивање па након тога издају нови ADR сертификат о одобрењу за возило.

Чланом 23. Предлога закона у члану 43. став 7. Закона предвиђена је измена којом чланови комисије за полагање испита за возача возила за транспорт опасне робе морају имати искуство од пет година на пословима везаним за транспорт опасне робе.

Чланом 24. Предлога закона мења се назив члана 45. Закона тако што се речи: „саобраћајне незгоде” замењују речима: „ванредног догађаја” чиме се уједначава терминологија са одредбама мултилатералних споразума ADR/RID/AND. У ставу 1. термин: „Службено лице” се замењује термином: „Лице”, додаје се могућност одузимања ADR сертификата о одобрењу за возило приликом ванредног догађаја који не мора да буде саобраћајна незгода. У следећој реченици реч: „испитивању” замењује се речју: „контролисању” како би се уједначила терминологија са мултилатералним споразумом ADR. После става 2. додају се нови ст. 3. и 4. који су се налазили у брисаном члану 58. Закона.

Чланом 25. Предлога закона бришу се ст 3. и 8-10. чланa 46. Закона јер се уводи посебан члан који прописује искључење возила из саобраћаја. У досадашњем ставу 4. који постаје став 3. се дефинише да се контрола врши на местима која су усклађена са прописима или одређена на основу процене инспектора или полицијског службеника. На основу примедбе Управе саобраћајне полиције МУП-а Србије у ставу 13. који постаје став 9. прецизније се дефинише правни основ за доношење правилника који дефинише одређивање места на јавном путу где ће се вршити контрола транспорта опасне робе, односно заустављање/паркирање возила ради отклањања неисправности или недостатака, као и искључења из саобраћаја након извршене контроле или ванредног догађаја.

Чланом 26. Предлога закона додаје се назив члана 46а и нови члан 46а којим се регулише искључење возила и/или возача које превози опасну робу. У ставу 1. прописује се да ако инспектор или полицијски службеник у поступку вршења контроле учесника у друмском саобраћају утврде неправилности код учесника у транспорту које би могле утицати на безбедност људи, имовине, односно заштиту животне средине, дужни су да то возило које превози опасну робу односно возача који не поседује одговарајући сертификат о стручној оспособљености возача возила за транспорт опасне робе (ADR), искључе из саобраћаја, уз издавање возачу Листе за утврђивање повреде прописа у друмском саобраћају, и о томе одмах обавесте министарство. У ставу 2. прописано је да инспектор или полицијски службеник могу уз пратњу упутити возило до места где се возило може безбедно паркирати. У ставу 3. прописано је да у складу са ADR инспектор или полицијски службеник може наложити надзор над возилом које је искључено из саобраћаја, посебно ако се ради о превозу материја са високом потенцијалном опасношћу. Ставом 4. је прописано да искључење возила односно возача траје до престанка разлога за искључење.

Чланом 27. Предлога закона у члану 50. став 2. Закона, основ за издавање дозволе за корошћење кола за превоз опасне робе у железничком саобраћају се прилагођава закону којим се уређује интероперабилност железничог система. У истом ставу се прецизира да приликом издавања дозволе за коришћење кола документација мора да садржи исправу о усаглашености са захтевима RID коју издаје именовано тело. Став 3. се брише јер се утовар, истовар и претовар опасне робе могу вршити само у затвореним техничко технолошком целинама где се овај закон не примењује. Исти разлог је основ за брисање и става 4.

Чланом 28. Предлога закона у члану 53. став 2. Закона мења се правни основ за доношење правилника о начину транспрта и обавезном оперативном праћењу опасне робе у железничком саобраћају. У ставу 3. из правног основа којим се прописује садржине инерног плана за хитне интервенције у ранжирним станицама, брише се дефинисање садржаја интерног плана за хитне интервенције у тунелима и на мостовима јер мултилатерални споразум RID посебно не регулише ове области.

Чланом 29. Предлога закона у члану 54. став 2. Закона термин: „оцењивања усаглашености” замењује се термином „контролисања” јер се према мултилатералном споразуму ADN тако назива потупак који се спроводи за издавање сертификата о одобрењу за брод. У ставу 3. брише се делегирање поступка оцењивања усаглашености Управи за утврђивање способности бродова за пловидбу. У досадашњим ст. 4, 5. и 7. који постају ст. 3, 4. и 6. такође се брише део који се односи на оцењивање усаглашености. У досадашњем ставу 8. који постаје став 7. одређује се да сертификат не може важити дуже од важења сертификата класе који издаје класификационо друштво. У досадашњем ставу 9. који постаје став 8. брише се могућност да овлашћено тело врши контролисање јер све послове за продужење важности ADN сертификата о одобрењу за брод спроводи Управа за утврђивање способности бродова за пловидбу и признато класификационо друштво. У досадашним ст. 10. и 11. који постјау 9. и 10. брише се овлашћено тело. У досадашњем ставу 18. који постоје став 17. као и у претходним иземама овог члана, бришу се послови који се односе на оцењивање усаглашености брода.

Чланом 30. Предлога закона у члану 55. став 1. Закона као и у претходном члану брише се овлашћено тело за оцењивање усаглашености и упућивање на став 4. члана 54. мења се у став 3. Изменом у ставу 2. овог члана одређује се да признато класификационо друштво уместо тела за оцењивање усаглашености сноси трошкове плаћања републичке административне таксе. С обзиром да се укида институт овлашћивања тела за оцењивање усаглашености бродова, брише се правни основ за доношење правилника који је био дефинисан у ставу 4. овог члана.

Чланом 31. Предлога закона у члану 56. став 1. усаглашава се рок предвиђен законом и мултилатералним споразумом AND. У ставу 5. Закона упућивање на ст. 10. и 11. се мења у ст. 9. и 10. због брисања става 3. у члану 54. Закона.

Чланом 32. Предлога закона у члану 57. став 27. Закона, као и у случају комисија које се односе на полагање испита за возаче возила за транспорт опасне робе и саветнике, прописује се да чланови комисије морају имати искуство од пет година на пословима везаним за транспорт опасне робе.

Чланом 33. Предлога закона брише се назив члана 58. и члан 58. Закона, јер је поступање у случају ванредног догађаја регуслисано чланом 45. Закона.

Чланом 34. Предлога закона у члану 65. став 6. Закона упућивање на став 15. члана 46. мења се у став 9.

Чланом 35. Предлога закона у члану 66. став 2. Закона брише се овлашћено тело за оцењивање усаглашености бродова јер све послове који се односе на контролисање брода врше Управа за утврђивање способности бродова за пловидбу и призната класификациона друштва.

Чланом 36. Предлога закона у члану 68. став 1. тачка 8) Закона термин: „санација” замењује се термином: „поправка”. У тач. 10), 11), 14), 19) и 20) става 1. врше се измене како би се казнене одредбе довеле у везу са ставовима којима су регулисане обавезе учесника у транспорту опасне робе.

Чланом 37. Предлога закона у члану 70. став 1. брише се термин: „привредно друштво” јер је довољно навести да се казнане одредбе односе на домаће или страно правно лице. У тач. 4), 7)-10) врше се измене како би се казнене одредбе довеле у везу са ставовима којима су регулисане обавезе учесника у транспорту опасне робе. У тач. 13)-16) става 1. прецизније се разграничавају послови пуниоца, утовариоца и истовариоца и с тим у вези пуњење, утовар или истовар што је битно приликом судских процеса. У тачки 17) става 1. додато је да је учесник у транспорту опасне робе дужан да обезбеди обуку запослених на пословима транспорта опасне робе. Након тачке 18) додаје се нова тачка 18а) којом је дефинисано да је управљач железничке инфраструктуре одговоран за спровођење обавеза из новог члана 29а у случају ванредног догађаја у граничним станицама. Након тачке 19) додаје се нова тачка 19а) којом се прописује казнена одредба за поступање суротно одредбама члана 34. став 1. тачка 1). Након тачке 21) додаје се нова тачка 21а) којом се дефинише казнана одредба за непоступање према новом ставу 3. члана 34. Закона. Казнена одредба дефинисана у ставу 1. тачка 25) се мења тако да се прилагођава измени члана 36. став 2. Закона.

Чланом 38. Предлога закона у члану 71. став 1. брише се термин: „привредно друштво” јер је довољно навести да се казнене одредбе односе на домаће или страно правно лице. У ставу 1. тачка 3. упућивање на став 5. мења се у став 6. Брише се досадашњи ст. 5. и 7. јер је додат нови став у члану 68. који се односи на кажњавање предузетника.

Чланом 39. Предлога закона у члану 72. став 1. додају се речи: „у износу” како би реченица имала потпуније значење. У тачки 8) додаје се казнена одредба за нови став 11. члана 37. После става 1. додају се нови ст. 2. и 3. који се односе на прекршаје за које се кажњава предузетник. Ове одредбе су прекопиране из члана 68. тако да брисањем кажњавања предузетника из члана 68. овај члан се односи само на кажњавање домаћег и страног правног лица.

У члану 40. став 1. прелазних и завршних одреби предвиђено је да су привредна друштва, друга правна лица или предузетници који обављају делатност транспорта опасне робе дужни да своје акте ускладе са овим законом у року од годину дана од дана ступања на снагу овог закона. У ставу 2. предвиђено је да су произвођачи амбалаже, односно посуда под притиском, цистерни и возила дужни да своје акте ускладе са ADR/RID/ADN, овим законом и прописима донетим на основу овог закона, у року од годину дана од дана ступања на снагу овог закона. У ставу 3. предвиђено је да тела за оцењивање усаглашености која су овлашћена у складу са Законом о транспорту опасног терета („Службени гласник РС”, број 88/10) и прописима донетим на основу тог закона, настављају са обављањем послова до овлаћивања по овом закону. У ставу 4. предвиђено је да тела за оцењивање усаглашености која су именована у складу са Законом о транспорту опасне робе („Службени гласник РС”, бр. 104/16, 83/18, 95/18 - др. закон и 10/19 - др. закон) и прописима донетим на основу тог закона, настављају са обављањем послова. У ставу 5. прописано је да су овлашћена стручна лица која су овлашћена да испитују и означавају жигом, односно да издају извештај о испитивању цистерне, настављају са обављањем послова.

У члану 41. став 1. прописано је да прописи донети на основу Закона о транспорту опасног терета („Службени гласник РС”, број 88/10) примењују се до доношења подзаконских аката у складу са Законом о транспорту опасне робе („Службени гласник РС”, бр. 104/16, 83/18, 95/18 - др. закон и 10/19 - др. закон) и овим законом. У ставу два прописано је да се прописи из става 1. овог члана примењују ако нису у супротности са одредбама овог закона.

У члану 42. став 1. прописано је да ће се прописи за извршавање овог закона донети у року од 12 месеци од дана ступања на снагу овог закона.

У члану 43. став 1. прописано је да овај закон ступа на снагу осмог дана од дана објављивања у „Службеном гласнику Републике Србијеˮ.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити финансијска средства у Буџету Републике Србије.